মার্টিন বলসাম

মার্টিন হেনরি বলসাম ; ৪ নভেম্বর ১৯১৯ – ১৩ ফেব্রুয়ারি ১৯৯৬) একজন মার্কিন অভিনেতা ছিলেন। চলচ্চিত্র, মঞ্চ ও টেলিভিশনে চরিত্রাভিনেতা হিসেবে তার সুখ্যাতি ছিল। অ্যাক্টরস স্টুডিওর শুরুর দিকের সদস্য বলসাম নিউ ইয়র্কের মঞ্চে তার কর্মজীবন শুরু করেন। তিনি রবার্ট অ্যান্ডারসনের ইউ নো আই ক্যান্ট হিয়ার ইউ হোয়েন দ্য ওয়াটার'স রানিং (১৯৬৮) নাটকে অভিনয় করে মঞ্চনাটকে শ্রেষ্ঠ অভিনেতা বিভাগে টনি পুরস্কার অর্জন করেন।

বলসাম আ থাউজ্যান্ড ক্লাউনস (১৯৬৫) এ অভিনয় করে শ্রেষ্ঠ পার্শ্ব অভিনেতা বিভাগে একাডেমি পুরস্কার অর্জন করেন। তার অভিনীত অন্যান্য উল্লেখযোগ্য চরিত্র হল টুয়েলভ অ্যাংরি মেন (১৯৫৭)-এ জুরর #১, সাইকো (১৯৬০)-এ গোয়েন্দা মিল্টন আর্বোগ্যাস্ট, ব্রেকফাস্ট অ্যাট টিফানি'স (১৯৬১)-এ হলিউড এজেন্ট ও.জে. বারম্যান, দ্য কার্পেটব্যাগার্স (১৯৬৪)-এ বার্নার্ড বি. নরমান, দ্য বেলফোর্ড ইনসিডেন্ট (১৯৬৫)-এ  লেফটেন্যান্ট কমান্ডার চেস্টার পটার, ক্যাচ-২২ (১৯৭০)-এ কর্নেল ক্যাচকার্ট, টোরা! টোরা! টোরা! (১৯৭০)-এ অ্যাডমিরাল হাজবেন্ড ই. কিমেল, দ্য টেকিং অব পেলাম ওয়ান টু থ্রি (১৯৭৪)-এ মিস্টার গ্রিন, মার্ডার অন দি ওরিয়েন্ট এক্সপ্রেস (১৯৭৪)-এ সিনর বিয়ানচি, অল দ্য প্রেসিডেন্ট্‌স মেন (১৯৭৬)-এ হাওয়ার্ড সিমন্স। টেলিভিশনে তিনি নাট্যধর্মী ধারাবাহিক ডক্টর কিলডেয়ার (১৯৬৩-৬৬)-এ ডক্টর মিল্টন অরলফ চরিত্রে এবং সিটকম আর্চি বাঙ্কার'স প্লেস (১৯৭৯-৮৩)-এ মারি ক্লাইন চরিত্রে নিয়মিত অভিনয় করেন।

অস্কার ও টনি পুরস্কার জয়ের পাশাপাশি একটি বাফটা পুরস্কার, গোল্ডেন গ্লোব পুরস্কার ও এমি পুরস্কারের মনোনয়ন লাভ করেন। তার স্ত্রী জয়েস ভ্যান প্যাটেন ও কন্যা তালিয়া বলসাম।

প্রারম্ভিক জীবন
মার্টিন হেনরি বলসাম ১৯১৯ সালের ৪ঠা নভেম্বর নিউ ইয়র্ক সিটির দ্য দ্য ব্রংক্‌সে জন্মগ্রহণ করেন। তার পিতা আলবার্ট বলসাম ও মাতা লিলিয়ান (কুমারী নাম: ওয়েনস্টাইন) দুজনেই রুশ ইহুদি ছিলেন। তার পিতা নারীদের খেলাধুলার পোশাক প্রস্তুতকারক ছিলেন। মার্টিন ডিউইট ক্লিনটন হাই স্কুলে পড়াশোনা করেন, সেখানে তিনি ড্রামা ক্লাবে অংশ নিতেন। তিনি জার্মান পরিচালক এর্ভিন পিস্কাটরের সাথে নিউ ইয়র্কে দ্য নিউ স্কুলে নাট্যতত্ত্ব কর্মশালায় অধ্যয়ন করেন। এরপর দ্বিতীয় বিশ্বযুদ্ধ চলাকালীন ১৯৪১ থেকে ১৯৪৫ সাল পর্যন্ত তিনি মার্কিন যুক্তরাষ্ট্রের সেনা বিমান বাহিনীতে কর্মরত ছিলেন এবং সার্জেন্ট র‍্যাংক অর্জন করেন। তিনি চীন-বার্মা-ভারত থিয়েটার অব অপারেশন্সে বি-২৪ এ সার্জেন্ট বেতার অপারেটর হিসেবে দায়িত্ব পালন করেন।

কর্মজীবন

মঞ্চনাটক
১৯৪১ সালে আগস্ট মাসে লোকাস্ট ভ্যালিতে দ্য প্লে'স দ্য থিং নাটকে অভিনয়ের মধ্য দিয়ে বলসামের পেশাদার মঞ্চে অভিষেক ঘটে। দ্বিতীয় বিশ্বযুদ্ধের পর তিনি নিউ ইয়র্কে এসে পুনরায় তার অভিনয় জীবন শুরু করেন এবং ১৯৪৭ থেকে ১৯৪৯ সাল পর্যন্ত বলসাম ম্যাসাচুসেটসের ওয়েস্ট নিউবারিস্থ গ্রীষ্মকালীন স্টক কোম্পানি টাউন হল প্লেয়ার্সের আবাসিক সদস্য ছিলেন।

১৯৪৮ সালের শুরুতে এলিয়া কাজান তার সম্প্রতি প্রতিষ্ঠিত অ্যাক্টরস স্টুডিওর সদস্য হিসেবে বলসামকে নির্বাচন করেন। তিনি নিয়মিত ব্রডওয়ে ও অফ-ব্রডওয়ে মঞ্চে অভিনয় করতে থাকেন। ব্রডওয়ে মঞ্চে তিনি দ্য লায়ার (১৯৫০), মিডল অব দ্য নাইট (১৯৫৬-৫৭), নোওয়্যার টু গো বাট আপ (১৯৬২) নাটকে অভিনয় করেন। বিনোদন সম্পাদকীয় লেখক আর্ল উইলসন তাকে "দ্য ব্রংক্‌সের ব্যারিমোর" নামে আখ্যায়িত করেন।

তিনি ১৯৬৭ সালে ব্রডওয়ে মঞ্চে রবার্ট অ্যান্ডারসনের ইউ নো আই ক্যান্ট হিয়ার ইউ হোয়েন দ্য ওয়াটার'স রানিং নাটকে অভিনয় করেন এবং এই কাজের জন্য মঞ্চনাটকে শ্রেষ্ঠ অভিনেতা বিভাগে টনি পুরস্কার অর্জন করেন।

টেলিভিশন
বলসাম ১৯৪৮ সালের সেপ্টেম্বর থেকে ১৯৫০ সালের মধ্যে স্টুডিওর নাট্যধর্মী টেলিভিশন সংকলিত ধারাবাহিকের কয়েকটি পর্বে অভিনয় করেন। অন্যান্য টেলিভিশন নাট্যধর্মী ধারাবাহিকের মধ্যে তিনি ডিকয়, দ্য টোয়াইলাইট জোন (পর্ব "দ্য সিক্সটিন মিলিমিটার শ্রাইন" ও "দ্য নেক্সট এক্‌জিবিট"), ফাইভ ফিঙ্গার্স, টার্গেট: দ্য করাপ্টর্স!, দি ইলেভেন্থ আওয়ার, ব্রেকিং পয়েন্ট, আলফ্রেড হিচকক প্রেজেন্টস, দ্য ফিউজিটিভস, মিস্টার ব্রডওয়ে-এ অভিনয় করেন। এছাড়া তিনি দ্য ম্যান ফ্রম ইউ.এন.সি.এল.ই. ধারাবাহিকের "দ্য অড ম্যান অ্যাফেয়ার" পর্বে অবসরপ্রাপ্ত ইউ.এন.সি.এল.ই. এজেন্ট, মার্ডার, শি রোট ধারাবাহিকের "ডেথ স্টকস দ্য বিগ টপ" পর্বে অতিথি চরিত্রে এবং রোট ৬৬ ধারাবাহিকের "সামহাউ ইট গেটস টু বি টুমরো" পর্বে অভিনয় করেন।

তিনি নাট্যধর্মী ধারাবাহিক ডক্টর কিলডেয়ার (১৯৬৩-৬৬)-এ ডক্টর মিল্টন অরলফ চরিত্রে এবং সিটকম আর্চি বাঙ্কার'স প্লেস (১৯৭৯-৮৩)-এ মারি ক্লাইন চরিত্রে নিয়মিত অভিনয় করেন। তাকে আর্চি বাঙ্কার'স প্লেস-এর স্পিন-অফ অল ইন দ্য ফ্যামিলি ধারাবাহিকের দুই মৌসুমে (১৯৭৯-৮১) শ্রেষ্ঠাংশে এবং পরবর্তীকালে এই ধারাবাহিকের চতুর্থ ও শেষ মৌসুমে অতিথি চরিত্রে দেখা যায়।

চলচ্চিত্র

১৯৫৪ সালে এলিয়া কাজানের অন দ্য ওয়াটারফ্রন্ট চলচ্চিত্রে অনুল্লেখ্য চরিত্রে অভিনয়ের মধ্য দিয়ে তার চলচ্চিত্রে অভিষেক ঘটে। তার আলোচিত সাফল্য আসে কয়েক বছর পর সিডনি লুমেটের টুয়েলভ অ্যাংরি মেন (১৯৫৭) চলচ্চিত্রে জুরর #১ চরিত্রে অভিনয়ের মধ্য দিয়ে। তিনি এরপর লুমেটের পরিচালনায় আরও দুটি চলচ্চিত্রে অভিনয় করেন সেগুলো হল দি অ্যান্ডারসন টেপস (১৯৭১) ও মার্ডার অন দি ওরিয়েন্ট এক্সপ্রেস (১৯৭৪)।

১৯৬০ সালে বলসাম সাইকো (১৯৬০)-এ গোয়েন্দা মিল্টন আর্বোগ্যাস্ট চরিত্রে অভিনয় করেন, যেটি তার কর্মজীবনের অন্যতম স্মরণীয় চরিত্র। এই চলচ্চিত্রে মিসেস বেটস তাকে সিঁড়িতে তাড়া করে ছুরিকাঘাতে খুন করে, যে দৃশ্যটি চলচ্চিত্রে সবচেয়ে মর্মান্তিক দৃশ্যগুলোর মধ্যে একটি। পরের বছর তিনি অড্রি হেপবার্ন ও জর্জ পেপার্ডের সাথে ব্রেকফাস্ট অ্যাট টিফানি'স (১৯৬১)-এ হলিউড এজেন্ট ও.জে. বারম্যান চরিত্রে অভিনয় করেন। গ্রেগরি পেক ও রবার্ট মিচামের সাথে তিনি মূল কেপ ফিয়ার (১৯৬২) চলচ্চিত্রে এবং মার্টিন স্কোরসেজি পরিচালিত ১৯৯১ সালের পুনর্নির্মাণে অভিনয় করেন। ১৯৬৪ সালে তিনি জর্জ পেপার্ড ও অ্যালান ল্যাডের সাথে দ্য কার্পেটব্যাগার্স (১৯৬৪)-এ বার্নার্ড বি. নরমান চরিত্রে অভিনয় করেন। পরের বছর তিনি আ থাউজ্যান্ড ক্লাউনস (১৯৬৫)-এ আর্নল্ড বার্নস চরিত্রে অভিনয় করেন। এই চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে তার একমাত্র একাডেমি পুরস্কারের মনোনয়ন লাভ করেন এবং অস্কার জয় করেন। এরপর তিনি দ্য বেলফোর্ড ইনসিডেন্ট (১৯৬৫)-এ লেফটেন্যান্ট কমান্ডার চেস্টার পটার এবং ২০০১: আ স্পেস অডিসি (১৯৬৮)-এ হ্যাল ৯০০০ কম্পিউটারের কণ্ঠ দেন।

১৯৭০-এর দশকের শুরুতে তিনি হলক্যাচ-২২ (১৯৭০)-এ কর্নেল ক্যাচকার্ট ও টোরা! টোরা! টোরা! (১৯৭০)-এ অ্যাডমিরাল হাজবেন্ড ই. কিমেল চরিত্রে অভিনয় করেন। ১৯৭৩ সালে তিনি সামার উইশেস, উইন্টার ড্রিমস চলচ্চিত্রে অভিনয় করেন। এই চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন। এরপর তিনি দ্য টেকিং অব পেলাম ওয়ান টু থ্রি (১৯৭৪)-এ মিস্টার গ্রিন চরিত্রে এবং অল দ্য প্রেসিডেন্ট্‌স মেন (১৯৭৬)-এ হাওয়ার্ড সিমন্স চরিত্রে অভিনয় করে শ্রেষ্ঠ পার্শ্ব অভিনেতা বিভাগে দুটি বাফটা পুরস্কারের মনোনয়ন লাভ করেন।

ব্যক্তিগত জীবন ও মৃত্যু
১৯৫১ সালে বলসাম অভিনেত্রী পার্ল সমনারকে বিয়ে করেন। তিন বছর পর তাদের বিবাহবিচ্ছেদ ঘটে। ১৯৫৮ সালে তিনি তার দ্বিতীয় স্ত্রী অভিনেত্রী জয়েস ভ্যান প্যাটেনকে বিয়ে করেন। তাদের কন্যা তালিয়া বলসাম একজন অভিনেত্রী। ১৯৬২ সালে ভ্যান প্যাটেনের সাথে তার বিবাহবিচ্ছেট ঘটে। ১৯৬৩ সালে তিনি তার তৃতীয় স্ত্রী আইরিন মিলারকে বিয়ে করেন। তাদের দুই সন্তান অ্যাডাম ও জো বলসাম। ১৯৮৭ সালে মিলারের সাথে তার বিবাহবিচ্ছেদ ঘটে।

১৯৯৬ সালের ১৩ই ফেব্রুয়ারি ইতালির রোম শহরে ছুটি কাটানোর সময় তার হোটেলের কক্ষে স্ট্রোকে আক্রান্ত হয়ে মৃত্যুবরণ করেন। মৃত্যুকালে তার বয়স হয়েছিল ৭৬ বছর। তাকে নিউ জার্সির এমারসনের সিডার পার্ক সেমেটারিতে সমাহিত করা হয়।

তথ্যসূত্র

বহিঃসংযোগ

 
 
  
 
 

১৯১৯-এ জন্ম
১৯৯৬-এ মৃত্যু
২০শ শতাব্দীর মার্কিন অভিনেতা
রুশ ইহুদি বংশোদ্ভূত মার্কিন ব্যক্তি
ইহুদি মার্কিন অভিনেতা
ইহুদি মার্কিন সামরিক কর্মকর্তা
ইতালিতে মার্কিন প্রবাসী
নিউ ইয়র্ক সিটির সামরিক কর্মকর্তা
দ্য ব্রংক্‌সের অভিনেতা
ভ্যান প্যাটেন পরিবার
মার্কিন চলচ্চিত্র অভিনেতা
মার্কিন টেলিভিশন অভিনেতা
মার্কিন মঞ্চ অভিনেতা
শ্রেষ্ঠ পার্শ্ব অভিনেতা বিভাগে একাডেমি পুরস্কার বিজয়ী
টনি পুরস্কার বিজয়ী
শ্রেষ্ঠ পার্শ্ব অভিনেতা বিভাগে ন্যাশনাল বোর্ড অব রিভিউ পুরস্কার বিজয়ী